### Resume

Lokalplanen skal muliggøre realisering af 1. etape af helhedsplan for Kølholt, Skibet. To private grundejere har anmodet om igangsætning af lokalplan for den del, der ligger nærmest [adresse]. Den vestligste del af lokalplanområdet udvikles med åben-lav boliger og den østligste del af lokalplanområdet udvikles med tæt-lav eller etageboliger i maksimum to etager. Nord for [adresse] kan der placeres tæt-lav boliger og fællesfunktioner som fx. daginstitution. Lokalplanen har været i høring fra den 21. december 2021 til den 15. februar 2022.

I høringsperioden er der indkommet 10 bemærkninger/indsigelser. Indsigelserne har givet anledning til at anbefale mindre ændringer i lokalplanen.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik

Teknisk Udvalg besluttede på mødet 11. august 2020, pkt. nr. 155, at igangsætte udarbejdelse af lokalplan nr. 1317 og tillæg nr. 57.

Tillægget har været i fordebat fra 26. februar 2020 til 11. marts 2020.

Byrådet besluttede på møde 15. december 2022, pkt. nr. 252, at sende lokalplanen og tillægget i offentlig høring.

Lokalplanen og tillægget har været i offentlig høring fra 21. december 2021 til 15. februar 2022.

Der har været afholdt borgermøde 25. januar 2022.

Tillæg nr. 5/57

Lokalplanen er igangsat med et tillæg til kommuneplan 2017-2029. Dette tillæg nr. 57 skulle også tage et areal ind i kommuneplanen i Børkop og udtage et areal i Bredsten. Det blev efterfølgende besluttet på Økonomiudvalget den 1. marts 2021 sag nr. 44, at arealet i Børkop ikke skal ændres til boligområde, men i stedet skal være et rekreativt område i kommuneplan 2021-2033. Dermed rummer tillægget alene arealerne ved [adresse], Skibet, som skal ind i lokalplanen i stedet for tilsvarende arealer i [adresse]. Eftersom udarbejdelse af tillægget ikke er afsluttet før endelig vedtagelse af Kommuneplan 2021-2033, udarbejdes tillægget til lokalplanen som nr. 5 til Kommuneplan 2021-2033.

Indsigelser/bemærkninger og ændringer af lokalplanen

I forbindelse med offentlig høring af planforslagene er der indkommet 10 indsigelser/bemærkninger. Indsigelserne handler primært om bebyggelsens påvirkning af naturen og ådalen, den trafikale belastning af vejnettet og de nye beboeres mulighed for adgang til daginstitution, skole, idrætsfaciliteter, kirke osv. Helhedsplanen og lokalplanen tager højde for langt de fleste af disse emner ved at udlægge store grønne landskabskiler, der giver mulighed for spredning af dyr og planter, og som skaber afstand mellem boligvejene og dermed ikke udvisker ådalens karakteristika. Udover arbejdet med lokalplanlægningen kigges der på kapaciteten i daginstitutioner, skole og idrætsfaciliteter i et særskilt forløb. En af indsigelserne spørger konkret ind til fortove langs vejene i lokalplanen. Det præciseres i lokalplanen, at der skal etableres fortove langs lokalplanens adgangsveje samt boligvejene i den vestligste del af lokalplanområdet - delområde B1.

En af indsigelserne er fra Energinet og vedrører jordbearbejdning og anvendelse inden for servitutbælter omkring flere af Energinets jordledninger inden for lokalplanens afgrænsning. Det er en forudsætning for etablering af boliger i en større del af lokalplanområdet, at der kan skærmes mod støj fra [adresse] i lokalplanområdet. Da det nye boligområde ligger i ådalen, er det vigtigt, at støjafskærmningen indpasses bedst muligt i landskabet.

Indsigelsen har givet anledning til en dialog mellem Energinet, bygherre og Vejle Kommune om hvordan man arbejder mindst muligt med jorden inden for servitutbælterne og samtidigt får den bedst mulige indpasning af støjafskærmning i landskabet. For at tydeliggøre tilstedeværelsen af store jordledninger i lokalplanområdet, er der gjort flere tiltag. Teksten i lokalplanens redegørelse er ændret under afsnittet om Servitutter og under afsnittet Forsyning, er der tilføjet et afsnit om El-transmission. I lokalplanens bestemmelser gøres opmærksom på, at alle krydsninger af jordledninger og deres servitutbælter kræver dispensation fra ledningsejer. Kortbilag i lokalplanen samt tillægget er justeret således, at ingen servitutbælter ligger i et delområde til boliger. Dertil er bilaget 'Støjskærm Udformning, Skibet, [adresse], Vejle' opdateret således, at støjskærmen placeres syd for servitutbæltet og støjvolden i mindre grad ligger på servitutbæltet.

![](data:image/png;base64...)

Figur 2 Delområdernes afgrænsning er justeret i forhold til servitutbæltet.

![](data:image/png;base64...)

Figur 3 Uddrag fra bilaget 'Støjskærm Udformning, Caroline Holm, Skibet, Vejle', hvor snittene er rettet således støjafskærmningen i mindre grad ligger i servitutbæltet.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

Miljøvurdering

Miljøvurderingen er ikke påklaget.

Overtagelsespligt/Frafaldserklæring

Lokalplanområdet er privatejet og overføres fra land- til byzone. Der underskrives ikke en frafaldserklæring, og kommunen har derfor overtagelsespligt.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2. Lokalplanen og tillægget giver mulighed for udbygning i forlængelse af Skibet, og der vil være stiforbindelser til skole, fritidsaktiviteter mv. Dertil ligger boligområdet således, at eksisterende infrastruktur kan udnyttes. Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for Byrådet, at lokalplan nr. 1317 og tillæg nr. 5 til [adresse] 2021-2033 vedtages endeligt med de af forvaltningen indstillede ændringer, |
| at | indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne |
| at | den sammenfattende redegørelse af miljøvurderingen godkendes endeligt. |

### Beslutning

Anbefalet.

Nicolai Thomsen, Curt Clausen og Connie Gregersen tog forbehold.